钦定古今图书集成/理学汇编/学行典/第271卷 > 吕九成
## 钦定古今图书集成/理学汇编/学行典/第271卷 > 吕九成

按《绍兴府志》：“吕九成，字宗学，与兄不用九思，时称三
彦。自以宋室世臣，不肯仕元。两兄倜傥有才名，而九
成澹泊雅循，时时诵说温公、晦庵之书，言动由礼，不
与时移易。其后两兄以征辟仕明朝，九成竟隐约终
身，弦歌自适，欣如也。同宗子弟咸敬事九成如严师。
一少年被酒侵九成，从者欲殴之，九成曰：‘勿校，狂儿
且死矣’。”已果为盗所杀。尝戒子孙勿游市井，曰：“此最
坏人心术。”后百馀年，天水胡缵宗行部至新昌，乃为
九成立碑，曰“逸民”云。